U-I-211/14
Datum: 2016-06-08T00:00:00.000+02:00
ecli: ECLI:SI:USRS:2016:U.I.211.14
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 08.06.2016
dokument: US30976
akt: Odlok o občinskih cestah in drugih javnih prometnih površinah v Občini Vrhnika (Naš časopis, št. 415/14) 36. in 44. čl.
resitev: zavrženje
izrek: Pobuda za začetek postopka za oceno ustavnosti in zakonitosti 36. in 44. člena Odloka o občinskih cestah in drugih javnih prometnih površinah v Občini Vrhnika (Naš časopis, št. 415/14) se zavrže.
stavek: Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
odlocitev: sklep
geslo: 1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
podlaga: Člen 25.3, Zakon o Ustavnem sodišču [ZUstS]
vlagatelj: Mojca in Stanko Ciglarič, Vrhnika
datum_vloge: 2014-10-15T22:00:00.000Z
datum_odlocitve: 2016-06-07T22:00:00.000Z

# U-I-211/14-5

# 8. 6. 2016

## SKLEP

Ustavno sodišče je v postopku za preizkus pobude Mojce Ciglarič in Stanka Ciglariča, oba Vrhnika, na seji 8. junija 2016

### sklenilo:

**Pobuda za začetek postopka za oceno ustavnosti in zakonitosti 36. in 44. člena Odloka o občinskih cestah in drugih javnih prometnih površinah v Občini Vrhnika (Naš časopis, št. 415/14) se zavrže.**

### OBRAZLOŽITEV

Pobudnika izpodbijata 36. in 44. člen Odloka o občinskih cestah in drugih javnih prometnih površinah v Občini Vrhnika (v nadaljevanju Odlok), ki urejata režim v varovalnem pasu ob občinski cesti oziroma prepovedi ogrožanja občinske ceste in prometa na njej. Svoj pravni interes utemeljujeta z zatrjevanjem, da na podlagi izpodbijanih določb Odloka poteka zoper njiju inšpekcijski postopek. Pobudnika menita, da sta izpodbijani določbi Odloka v neskladju s 33. členom Ustave, zato predlagata njuno razveljavitev.

Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Na podlagi izpodbijanih določb Odloka poteka zoper pobudnika inšpekcijski postopek. V takih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Iz razlogov, navedenih v citiranem sklepu, pobudnika ne izkazujeta pravnega interesa za začetek postopka za oceno ustavnosti oziroma zakonitosti izpodbijanih določb Odloka. Zato je Ustavno sodišče njuno pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.

mag. Miroslav Mozetič

Predsednik